| Canario doméstico |
| --- |
|  |
| Estado de conservación |
| Domesticado |
| Clasificación científica |
| 

|  |  |
| --- | --- |
| Reino: | Animalia |
| Filo: | Chordata |
| Clase: | Aves |
| Orde: | Passeriformes |
| Familia: | Fringillidae |
| Xénero: | *Serinus* |
| Especie: | *S. canaria* |
| Subespecie: | *S. c. domestica* |

 |
| Nome trinomial |
| *Serinus canaria domestica*(Linnaeus, 1758) |

O **canario doméstico** (***Serinus canaria domestica***) é unha subespecie desenvolvida durante séculos de selección en catividade partindo de exemplares do canario silvestre ou canario salvaxe (*Serinus canaria*), unha especie de ave da orde paseriforme da familia dos fringílidos, endémica das illas Canarias, Azores e Madeira.

É a ave doméstica criada como animal de compañía máis abundante do mundo. A pesar disto, non se coñecen poboacións asilvestradas. 

Canario amarelo.

Historia
--------

Canario llarguet branco dominante.
Un macho de cardenalito de Venezuela. Mediante cruces con esta especie logrouse fixar os xenes necesarios para asimilar e metabolizar os carotenos (causantes do lipocromo vermello) nos canarios domésticos.
O canario doméstico foi criado por primeira vez no século XVII. Exemplares capturados no seu hábitat orixinal foron levados a Europa por mariñeiros españois. A súa cría fíxose moi popular nas cortes dos reis europeos e os seus prezos eran prohibitivos. Os monxes foron os que comezaron a crialo, e para facer que o prezo se mantivese alto, só vendían exemplares machos, que son os que cantan. Finalmente, algúns criadores italianos obtiveron femias e foron capaces de reproducilos por si mesmos, polo que se fixeron moi populares en toda Europa continental. En Inglaterra nun principio eran só propiedade de adiñeirados pero co tempo comezaron a ser criados tamén alí facéndose moi populares, xurdindo moitas razas a través da cría selectiva.

Selección artificial
--------------------

Desde o século XVII, e partindo de exemplares silvestres de plumaxes con cores gris pardentas na parte superior e amarelo-verdosas na cara e partes inferiores, unha prolongada e intensa selección artificial dos criadores de todo o mundo redundou na creación dun significativo número de razas, as que, aténdonos ao obxectivo para o cal foron seleccionadas, os canaricultores adóitanas dividir en 3 grandes grupos: canarios de canto, canarios de cor, e canarios de forma. A paciente cruza selectiva deu orixe ás cores vivas coñecidos hoxe en día, entre os cales atopamos o branco puro, crema pálido, pardo, ágata, dourado, amarelo brillante, laranxa, laranxa-verdoso, cobre, vermello, negro ou mosaico negro-marrón, pastel, opalino, satén, gris, topacio, ónix, cobalto, xaspeado, etc. Mediante a combinación destas cores, xéranse centos de cores de plumaxes posibles.

Canario con lipocromo vermello intenso.

Hibridación
-----------

O canario doméstico crúzase facilmente con outras especies da familia dos frinxílidos, mesmo doutros xéneros. Algúns híbridos son estériles, como o cruzamento entre canario e *Carduelis magellanica* mentres outros son fértiles; de feito, as plumaxes con tonalidades de cor vermella só se puideron introducir no canario doméstico no ano 1835, ao cruzalos con exemplares de *Carduelis cucullata*, unha ave nativa de Venezuela que conta de maneira natural cunha plumaxe de tons avermellados. O canario vermello resultante foi o primeiro animal creado grazas á incorporación de xenes doutra especie mediante selección xenética. Tamén se logrou hibridalos co paporroibo real, entre outras especies.

Hábitos e características
-------------------------

Emite os seus cantos mantendo o pico pechado e inchando a garganta de forma moi peculiar. Só o abre para efectuar tons metálicos, pero non se busca que o faga con estridencia xa que esta non é agradable ao oído humano.

O tamaño das razas que se crían no século XXI vai desde os 11,5 cm na raza Gloster, até os 20 cm. Xeralmente a maior parte posúe un tamaño que rolda os 13 ou 14 cm. A súa esperanza de vida é, segundo a raza, de 6 a 15 anos, algúns mesmo chegan a unha idade de 20 anos.

Notas
-----

1. ↑  "Index to Organism Names (ION)". Arquivado dende o orixinal o 21 de febreiro de 2014. Consultado o 14 de decembro de 2015.
2. ↑  "ION, Index to Organism Names". Arquivado dende o orixinal o 21 de febreiro de 2014. Consultado o 14 de decembro de 2015.
3. ↑  Encyclopedia of life
4. ↑  Arnaiz-Villena, A.; Ruiz-del-Valle V.; Areces C. (mayo de 2012).
5. ↑  artículo resumen en pdf de los trabajos en castellano
6. ↑  Arnaiz-Villena, A.; Ruiz-del-Valle V.; Areces C. (Mayo 2012).
7. ↑  Arnaiz-Villena, Antonio; Alvarez-Tejado M. Ruiz-del-Valle V. García-de-la-Torre C. Varela P, Recio M. J. Ferre S. Martinez-Laso J. (1999).
8. ↑  Birkhead, Tim, Phoenix, 2004
9. ↑  Journal of Ornithology

|  |  |
| --- | --- |
|  | Wikimedia Commons ten máis contidos multimedia na categoría:  ***Canario Modificar a ligazón no Wikidata*** |

|  |  |
| --- | --- |
| Identificadores taxonómicos | 
* iNaturalist: 121532

 |